Afrikaanse tersiêre onderrig in die kolligArgieffoto In die lig van die omstrede debat oor die gebruik van Afrikaans as ŉ amptelike of primêre onderrigtaal op tersiêre vlak, sal die vakbond Solidariteit en burgerregte-organisasie AfriForum eersdaags ŉ verslag oor die reg tot moedertaalonderrig op tersiêre vlak vrystel. Daar sal ŉ spesiale fokus op Afrikaans by die Potchefstroomse kampus van die Noordwes-Universiteit wees. Die verslag, wat sterk op internasionale menseregtebeginsels steun, is in opdrag van Solidariteit en AfriForum deur die internasionale taalregtekenner, dr. Fernand de Varennes, saamgestel. Volgens Dirk Hermann, bestuurshoof van Solidariteit, wil die Afrikaanse gemeenskap Afrikaanse onderrig op tersiêre vlak ontvang, maar die vraag is of hulle mag. “Die verslag gaan die vraag uit ‘n internasionale en Suid-Afrikaanse grondwetlike perspektief beantwoord,” het Hermann Sondag gesê. Alana Bailey, adjunk uitvoerende hoof van AfriForum, het gesê die reg van Afrikaanssprekendes om toegang tot onderrig in Afrikaans te kry, word toenemend deur die betrokke owerhede ontken. “Met hierdie verslag word die kwessie hopelik vanuit die nasionale en internasionale regskonteks opgeklaar,” het sy gesê. Die organisasies hou Maandag ŉ konferensie in Pretoria waar dr. De Varennes die bespreking sal lei, waarna die bekende kenner van Grondwetreg, prof. Francois Venter, repliek sal lewer. Flip Buys, voorsitter van die Solidariteit Beweging, sal ook tydens die geleentheid ŉ bespreking oor die grondwetlike versus politieke ruimtes vir Afrikaans lei. Afrikaanse leiers en lede van die burgerlike samelewing sal die geleentheid bywoon.